RESOLUCIÓN do 2 de marzo de 2004 pola que se fai pública a convocatoria de convenios de colaboración para o mantemento de actividade de salas estables de teatro, danza e exhibición escénica en xeral, para o ano 2004.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 23/03/2004

Co gallo de promover proxectos de estabilidade e de posibilitar que as produccións escénicas atopen os seus lugares naturais de exhibición permitindo unha máis rica relación entre o teatro, a danza e a exhibición escénica e o seu contorno social, cómpre ofertarlles recursos a aquelas empresas privadas que, xestionando un espacio teatral, o dotan dunha programación escénica así como de actividades complementarias, xestionando os seus recursos co obxectivo fundamental de fornece-lo seu contorno social dunha oferta de exhibición escénica permanente, diversa e continuada, acorde coas necesidades culturais da cidadanía.
Por todo isto, o Consello Rector do Instituto Galego das Artes Escénicas e Musicais aprobou, na súa xuntanza do 18 de febreiro de 2004, a convocatoria de convenios de colaboración para o mantemento da actividade e a programación de salas estables de teatro, danza e exhibición escénica en xeral, durante o ano 2004.
De acordo con este propósito e con base no seu orzamento e características, esta xerencia
RESOLVE:
Primeiro.-Obxecto.
Convocar para o exercicio 2004 convenios de colaboración destinados ó mantemento da actividade e programación escénica de salas de titularidade xurídica privada, para a actividade escénica durante 2004, que teñan desenvolvida actividade escénica polo menos a partir do exercicio 2003 e que continúen na actualidade coa devandita programación de sala.
Os beneficiarios finais da convocatoria deberán subscribir co IGAEM convenios de colaboración referente ó compromiso de cumprimento da programación presentada.
Segundo.-Orzamento e crédito.
Os convenios de colaboración desta convocatoria imputaranse ó crédito dispoñible na aplicación orzamentaria 1060.354A.640.1 do vixente orzamento de gasto do IGAEM. O importe total da convocatoria é de 75.600 A (setenta e cinco mil seiscentos euros). Neste importe vai incluído o imposto sobre o valor engadido que poida corresponder ou calquera tipo de impostos aplicables, así como calquera liquidación por dereito de propiedade intelectual que lle pertenza ou ben teña cedido á sala.
O importe máximo individual de cada convenio será de 30.000 A.
As salas poderán xustificar ata un 20% do convenio como investimento en inmobilizado material permanente no local, relativo a equipamento técnico ou material da sala e mesmo en substitución de equipamento similar en arrendamento, o que redundaría na mellora das condicións desta. En calquera caso, deberán dedicar a este fin polo menos un 10% da contía do convenio.
O pagamento realizarase de acordo coas cláusulas que sexan establecidas no correspondente convenio de colaboración, e de acordo con esta lexislación na materia.
Terceiro.-Lugar e prazo de presentación de solicitudes.
As salas que desexen participar nesta convocatoria dirixirán as súas solicitudes ó xerente do IGAEM no prazo de 30 días naturais contados a partir do día seguinte ó da inserción das bases no DOG, no Rexistro do IGAEM, Pavillón de Galicia, San Lázaro s/n, 15703 de Santiago de Compostela, ou por calquera dos medios establecidos no artigo 38 da Lei 30/1992, de réxime xurídico das administracións públicas e do procedemento administrativo común (xuntando a documentación esixida).
Cuarto.-Modo, presentación e valoración de proxectos.
As salas que se presenten a esta convocatoria deberán achega-la a documentación seguinte acreditativa:
1. Documentación técnica.
a) Dispoñibilidade dun local que conte coa infraestructura básica para a realización de actividades escénicas referidas a equipamento e persoal. As salas deberán dispoñer de:
-Aforo máximo de 250 localidades.
-Escenario de medidas adecuadas e con dotación técnica permanente.
-Camerino ou camerinos equipados con luz e auga e con capacidade mínima de catro prazas.
-Potencia eléctrica contratada mínima de 25.000 W.
-Un responsable técnico da programación.
b) Acreditación da garantía de dispoñibilidade do dito local durante o exercicio de 2004.
c) Acreditación do funcionamento do local nas dúas últimas tempadas como sala de representación estable de espectáculos escénicos (ben dun local proposto ou ben doutro local onde teña sido desenvolvida a actividade como sala estable).
Deberá acreditarse unha ocupación de xeito continuado e non esporádico, e cunha programación escénica, polo menos de 65 funcións anuais no primeiro ano e de 65 funcións anuais no segundo ano.
d) Relación detallada de ingresos e gastos derivados da actividade das dúas últimas tempadas.
e) Contar co aval e apoio de, como mínimo, unha compañía de teatro ou espectáculo consolidada e de recoñecida solvencia profesional.
f) Equipo encargado da programación, xestión e mantemento da sala nestas dúas últimas tempadas.
g) Declaración xurada do responsable da sala das persoas contratadas o ano anterior, con detalle do tempo da contratación e categoría profesional.
h) Declaración de axudas, subvencións ou patrocinios solicitados.
2. Documentación administrativa.
a) Escritura de sociedade ou natureza xurídica da sala.
b) Certificación expedida pola Tesourería da Seguridade Social, que acredite que está ó corrente das súas obrigas coa Seguridade Social, o que se dá cando concorren as seguintes circunstancias:
-Estar inscrita no sistema correspondente da Seguridade Social e, se é o caso, se se trata dun empresario individual afiliado e en alta no réxime que corresponda por razóns da actividade.
-Ter afiliados, se é o caso, e dados de alta ós traballadores que presten os seus servicios nelas.
-Ter presentados os documentos de cotización correspondentes ás cotas da Seguridade Social, e coas mesmas, así como das asimiladas a aquelas para efectos recadatorios, correspondentes ós 12 meses anteriores á data de solicitude da certificación.
-Non ter débedas pendentes coa Seguridade Social (segundo se establece no artigo 14 do Real decreto 1098/2001, do 12 de outubro, polo que se aproba o regulamento da Lei de contratos das administracións públicas). No caso de que no dito certificado quede acreditado que non reúne as condicións mencionadas, quedará automaticamente excluída desta convocatoria.
c) Certificación da Delegación de Facenda que acredite que non existen co Estado débedas de natureza tributaria en período executivo, conforme o disposto no real decreto citado.
d) Certificado da Consellería de Economía e Facenda de non ter débedas pendentes coa Xunta de Galicia.
En defecto das alíneas b), c) e d) poderá presentarse declaración responsable subscrita por quen asine a proposición na cal se faga constar, tanto
no que se refire ás persoas físicas coma xurídicas concursantes, que se atopan ó corrente no momento de presenta-la súa proposición no cumprimento das obrigas tributarias e coa Seguridade Social impostas polas disposicións vixentes, sen prexuízo de que a xustificación acreditativa de tal requisito se lle requirirá á empresa proposta como adxudicataria do convenio para tal efecto, concedéndolle para a súa presentación un prazo de 10 días hábiles contados desde a data da comunicación do requirimento.
e) Xustificación da alta no imposto de actividades económicas, no epígrafe correspondente á actividade obxecto desta convocatoria.
f) Xustificación da existencia dun seguro de responsabilidade civil para a sala.
3. Proxecto de programación.
a) Proxecto de programación para a tempada 2004 que deberá cumprir, como mínimo, as características establecidas no punto terceiro desta convocatoria.
Neste proxecto deberase facer consta-la programación de actividades escénicas, indicando as características das obras e das compañías que serán presentadas, a programación de actividades complementarias (musicais, cinematográficas, audiovisuais, talleres, cursos, seminarios, conferencias, exposicións, publicacións, etc.). O equipo de programación e xestión da sala e o equipo técnico do local.
b) Relación detallada de ingresos e gastos previstos, así como relación de patrocinios ou colaboracións solicitadas a outros organismos públicos ou privados, especificando as axudas solicitadas e as obtidas.
Os proxectos presentados, que serán de exhibición e programación na sala, deberán conter unha programación de actividades escénicas dun mínimo de 65 días anuais. Destes, 10 días como mínimo serán cubertos con produccións propias da compañía/s que avalan e apoian as actividades da sala, outros 20 con produccións de compañías galegas e os restantes poderán cubrirse con produccións de compañías foráneas.
Enténdense como actividades escénicas a programación de teatro, danza ou outros xéneros mixtos. Non están recollidos como tales, polo tanto, a programación de actividades musicais, cinematográficas, audiovisuais en xeral, pictóricas, literarias e demais, que serán consideradas como actividades complementarias.
Os proxectos presentados deberán conte-lo tipo de actividades que se van realizar, así como o seu calendario e os medios materiais e humanos dispoñibles para a súa realización.
Quinto.-Proposta de selección.
Para a adxudicación dos convenios serán valoradas as circunstancias enumeradas nos puntos seguintes:
1. Traxectoria da sala (ata un máximo de 30 puntos).
1.1. Dedicación continuada do local a representacións escénicas nos cinco anos anteriores ó da convocatoria, ben no local proposto ou ben noutro local que fose a sala estable anteriormente (1 punto por cada cinco días que superen a programación de actividades escénicas mínima esixida por ano, ata un máximo de 10 puntos).
1.2. Organización ou colaboración na organización de festivais de artes escénicas nos cinco anos anteriores ó da convocatoria (1 punto por cada festival ou similar, ata un máximo de 5 puntos).
1.3. Programación de actividades complementarias nos cinco anos anteriores ó da data da convocatoria (musicais, cinematográficas, audiovisuais, cursos, conferencias, talleres, exposicións, etc.) (1 punto por cada 5 días de programación deste tipo de espectáculos, ata un máximo de 5 puntos).
1.4. Programación de espectáculos escénicos para públicos socialmente definidos (teatro infantil, xuvenil, de cegos, de compañías de países tradicionais de emigración galega, etc.) nos últimos cinco anos anteriores ó da convocatoria (1 punto por cada 6 días de programación deste tipo de espectáculos, ata un máximo de 10 puntos).
2. Empresa e local (ata un máximo de 30 puntos).
2.1. Antigüidade da empresa que xestiona a sala, acreditada mediante a presentación da escritura de constitución da empresa (1 punto por cada ano ata un máximo de 5 puntos).
2.2. Número de compoñentes dos equipos estables de xestión (ata un máximo de 5 puntos).
2.3. Equipamento técnico do local: iluminación, son, etc. (ata un máximo de 5 puntos).
2.4. Acondicionamento e servicios do local: butacas, climatización, sanitarios, ambigú, etc. (ata un máximo de 5 puntos).
2.5. Obxectivos artísticos, público de destino, filosofía e política artística e de xestión da sala (máximo 10 puntos).
3. Proxecto presentado (ata un máximo de 40 puntos).
3.1. Proxecto de programación presentado a esta convocatoria (1 punto por cada cinco días que superen a programación de actividades escénicas mínimas establecidas no punto terceiro desta convocatoria de 65 días (ata un máximo de 10 puntos).
3.2. Potenciación do teatro galego no proxecto de programación presentado a esta convocatoria (1 punto por cada catro días de programación dunha compañía galega de teatro ou danza que superen os míni
mos 20 días establecidos no punto terceiro desta convocatoria (ata un máximo de 10 puntos).
3.3. Potenciación do servicio á cidadanía no proxecto de programación presentado a esta convocatoria) 1 punto por cada catro días de programación de espectáculos escénicos dedicados a un público socialmente identificado: teatro infantil, teatro xuvenil, teatro de cegos, etc. (ata un máximo de 10 puntos).
3.4. Características complementarias do proxecto de programación presentado a esta convocatoria 1 punto por cada tres días de programación de actividades complementarias: musicais, cinematográficas, audiovisuais, cursos, conferencias, talleres, exposicións, etc. (ata un máximo de 10 puntos).
Unha comisión nomeada polo Consello Rector do IGAEM, composta por un presidente e catro vocais e un secretario/a con voz e sen voto, valorará e emitirá informe sobre as solicitudes.
O Consello Rector do IGAEM, á vista dos informes da Comisión de Valoración, resolverá a correspondente proposta de convenios, concedendo ou denegando esta nun prazo máximo de seis meses desde esta convocatoria.
Recibida a resolución do Consello Rector, a Xerencia do IGAEM procederá a formaliza-los oportunos convenios no prazo de vinte días.
Sexto.-Execución do convenio. Prazos.
Este convenio deberá quedar debidamente xustificado antes do 20 de decembro de 2004, data límite para a recepción da súa documentación xustificativa, e as facturas e demais xustificacións que se acheguen deberán corresponder ó exercicio 2004.
Sétimo.-Condicións de execución do convenio.
As salas estables conveniadas quedarán obrigadas igualmente a difundi-la colaboración do Instituto Galego das Artes Escénicas e Musicais nas súas actividades a realizar polos medios de promoción utilizados habitualmente e, especialmente, facer consta-lo logotipo oficial do IGAEM, a súa adscrición á Consellería de Cultura, Comunicación Social e Turismo da Xunta de Galicia e do Xacobeo 2004, no material impreso que sexa difundido durante a vixencia do convenio asinado, logotipos que serán facilitados polo IGAEM.
Será de exclusiva responsabilidade da sala o cumprimento da normativa legal de seguridade e evacuación, así como calquera obriga derivada da normativa vixente sobre espectáculos ou recintos de exhibición deles, ou as xeradas polas contratacións da sala no desenvolvemento da súa actividade, así como da contratación de espectáculos ou persoal.
Santiago de Compostela, 2 de marzo de 2004.
José Manuel Soto Virulegio
Xerente do Instituto Galego das Artes Escénicas
e Musicais
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA